Noux, Heudes, fis lou duc de Borgoigne, cuens de Never et sires de Borbon, et noux Mahaut sa fame, contesse de Never et dame de Borbon, faisons à savoir à toz ces qui verront ces presentes letres, que por lou bois de Bar, qui est près d’Auceurre, que l’abbés et li covent de Pontigni avoient et portenoient, louquel il noux ont donné et outroié à tenir de noux et de noux hoir à touz jors en héritaige, nous avons doné et otroié à touz jors au dit abé et au covent de Pontigni, cent muis de vin pur en nostre dime de Junai, à recevoir dedenz la ville de Junai chascun an dedenz la quinzaine de la feste S. Martin d’iver. Et se par aventure avenoit que notre dimes de Junai ne soffisit à ces cent muis devant diz paier, noux fumes dou porfaire tenu en nostre dime de Tornuerre. Après, noux voluns et outroions que li abés et li covenz de Pontigni desus nomé puissent avoir une maison à Junai por metre et por garder les devant dit cent muis de vin. Et por ce que ce soit ferme chose et estauble, noux avons sealées ces letres de nostres seaus. Ce fu fait en l’an de l’Incarnation Nostre Seignor mil deux cenz cinquante et nuef ou mois de janvier.